Številka: 007-266/2014/2

Datum: 1. 4. 2014

**Zadeva: Priprava in spremljanje realizacije kadrovskih načrtov – Odgovor**

**Zveza: Vaše vprašanje, prejeto 27. 3. 2014**

Spoštovani!

Na Ministrstvo za notranje zadeve ste posredovali vprašanje v zvezi s spremljanjem realizacije kadrovskih načrtov za leti 2014 in 2015 in sicer vas zanima tolmačenje prvega in četrtega odstavka 5. člena Uredbe o načinu priprave kadrovskih načrtov posrednih uporabnikov proračuna in metodologiji spremljanja njihovega izvajanja za leti 2014 in 2015, glede zaposlenih, ki na podlagi Zakona o starševskem varstvu in družinskih prejemkih koristijo pravico do krajšega delovnega časa in do plačila prispevkov za socialno varnost zaradi starševstva.

Sprašujete ali se zaposleni, ki na zgoraj navedeni podlagi delajo krajši delovni čas, upoštevajo kot celi zaposleni oz. se preračunavajo na število zaposlenih za polni delovni čas?

Prav tako vas zanima kako šteti zaposlene, ki nadomeščajo oz. so zaposleni za popolnitev do polnega delovnega časa zaradi zaposlenih, ki delajo krajši delovni časa iz naslova starševstva, saj v drugi točki četrtega odstavka 5. člena ni eksplicitno navedeno, da se v tem primeru v realizacijo kadrovskih načrtov take zaposlitve ne štejejo.

Prvi odstavek 5. člena Uredbe o načinu priprave kadrovskih načrtov posrednih uporabnikov proračuna in metodologiji spremljanja njihovega izvajanja za leti 2014 in 2015 (Uradni list RS, št. 12/2014, v nadaljevanju Uredba) določa:

*»(1) V realizacijo kadrovskih načrtov se štejejo:*

1. *zaposleni za nedoločen čas, od teh se zaposleni s krajšim delovnim časom preračunajo na število zaposlenih za polni delovni čas, razen zaposlenih, ki so delno ali invalidsko upokojeni, in zaposlenih, ki so del delovnega časa na starševskem dopustu,*
2. *zaposleni za določen čas, od teh se zaposleni s krajšim delovnim časom preračunajo na število zaposlenih za polni delovni čas, razen zaposlenih, ki so delno ali invalidsko upokojeni, in zaposlenih, ki so del delovnega časa na starševskem dopustu,*
3. *delovna mesta zaposlenih, napotenih v mednarodne civilne misije, mednarodne organizacije in organe Evropske unije«.*

Upoštevaje prvo in drugo točko četrtega odstavka 5. člena Uredbe se:

*»(4) v realizacijo kadrovskih načrtov ne štejejo:*

1. *zaposleni za nedoločen čas za popolnitev do polnega delovnega časa delno ali invalidsko upokojenega zaposlenega, ki dela krajši delovni čas od polnega,*
2. *zaposleni za določen čas, ki nadomeščajo začasno odsotne zaposlene in se sredstva za njihova nadomestila plače ne zagotavljajo iz sredstev uporabnika proračuna za čas:*
	1. *starševskega dopusta (porodniški dopust, dopust za nego in varstvo otroka, posvojiteljski dopust, očetovski dopust),*
	2. *bolniške odsotnosti nad 30 delovnih dni«*

Iz 1. točke prvega odstavka 5. člena Uredbe torej izhaja, da se invalidsko in delno upokojeni javni uslužbenci, ki delajo krajši delovni čas in javni uslužbenci, ki so del delovnega časa na starševskem dopustu v skladu z določbami Zakona o starševskem varstvu in družinskih prejemkih, (na porodniškem dopustu, dopustu za nego in varstvo otroka, posvojiteljskem dopustu ali očetovskem dopustu), ne preračunavajo na polni delovni čas in se vsak zaposleni šteje kot 1 zaposlitev, ne glede na to, koliko ur dela.

Upoštevaje drugo točko četrtega odstavka 5. člena Uredbe se v realizacijo kadrovskega načrta ne štejejo zaposleni za določen čas, ki nadomeščajo začasno odsotne zaposlene, **ki so del delovnega časa na starševskem dopustu oz. delajo krajši delovni čas na podlagi določb o starševskem varstvu**, in se sredstva za njihova nadomestila plače ne zagotavljajo iz sredstev uporabnika proračuna. Torej za nadomeščanje javnega uslužbenca, ki je na starševskem dopustu 4 ure, 4 ure pa dela, lahko proračunski uporabnik (v nadaljevanju PU) **za določen čas – za čas trajanja**  starševskega dopusta zaposli enega javnega uslužbenca za 4 ure. Možne so tudi druge kombinacije, ki jih PU lahko izkoristi v primerih nadomeščanja začasno odsotnih javnih uslužbencev zaradi zaposlenih, ki so del delovnega časa na starševskem dopustu, pri čemer mora spoštovati zakonske določbe sklepanja pogodb o zaposlitvi za določen čas zaradi nadomeščanja odstotnih javnih uslužbencev, kakor tudi racionalno izrabo finančnih sredstev, ki PU ostajajo od krajšega delovnega časa javnih uslužbencev na starševskem dopustu.

S spoštovanjem,

 Mojca RAMŠAK PEŠEC

 generalna direktorica

Poslano:

* e-naslovu